stanford-oval/wikipedia huggingface dataset:
עינויים

אוסף מכשירי עינויים
עינויים הם כל פעולה שבה סבל וכאב עז, לרוב גופני, אך לעיתים נפשי, נגרם באופן מכוון לאדם. המניעים לעינויים מגוונים מאוד, החל בנקמה, דרך איום וענישה, סחיטת מידע וכלה בסאדיזם לשמו, אם של המענה בלבד, או לשעשוע קהל.
בתקופות רבות בהיסטוריה עינויים היו נפוצים בכל רחבי העולם. הרקע לעינויים השתנה – מהקרבות קורבן אדם טקסיות שכללו עינויים ממושכים, המרת דת בכוח, ענישת פושעים (לעיתים בשל עברות זניחות כגון רכילות, וכלה במחזות הרתעה פוליטיים). בתיעודים של עינויים פומביים, לרוב מתוארת תגובה של עונג וסיפוק מצד הקהל לנוכח המחזה הנורא.
במאה ה-17 פרץ זרם הולך וגובר של סלידה מעינויים והוקעתם כמוקצים. אין הסכמה ביחס לסיבות שהביאו לשינוי בדעת הקהל, אך העדויות ההיסטוריות מצביעות על קיומו.
כיום, האיסור על עינויים הוא נורמה קוגנטית במשפט הבין לאומי, כלומר הוא אסור לכל המדינות בכל הנסיבות, בגלל שהוא פוגע בכבוד האדם. עינויים אסורים על פי כל דיני זכויות האדם הבין-לאומיים ועל פי רוב האמנות הבינלאומיות שישראל חתומה עליהן. במערכת המשפטית, ראיות שהושגו בעינויים אינן קבילות בבית המשפט. במשפט ההומניטרי, המסדיר את דיני המלחמה, עינויים הוצאו לראשונה מחוץ לחוק בקוד ליבר מ-1863. עינויים נמנו במהלך משפטי נירנברג כפשע נגד האנושות, ולאחר מכן נאסרו באמנת ז'נבה השלישית ואמנת ז'נבה הרביעית (1949), בהכרזה לכל באי עולם בדבר זכויות האדם ובחוקת רומא (1998) המשמשת כבסיס לפעילותו של בית הדין הפלילי הבין-לאומי.
היקף ההפרות כיום קטן בהרבה מכפי שהיה במאות עברו. מרבית מדינות העולם חתומות על אמנות ז'נבה ומתחייבות שלא לענות אזרחי אויב ושבויי מלחמה בעימותים צבאיים. הצדדים החתומים על אמנת האומות המאוחדות נגד עינויים מתחייבים שלא לגרום בכוונה לכאב עז או סבל להשגת אינפורמציה או הודאה, וגם לא לענישה. אולם למרות האמנות ודעת הקהל, קיימות הערכות של ארגוני זכויות אדם כגון אמנסטי אינטרנשיונל, לפיהן כשני שלישים לערך ממדינות העולם לא מצייתות באופן עקבי לרוח ההסכמות. למשל סין שבה אנשים נאסרים ועוברים עינויים קשים, לעיתים רק כדי לגרום לאדם לוותר על אמונתו, כמו במקרה של רדיפת מתרגלי פאלון גונג.
רקע היסטורי

משחר ההיסטוריה ישנן עדויות לשימוש בעינויים כמנגנון הענשה. הרתחה למוות, צליבה, סקילה באבנים, הוצאה להורג בשריפה וביתור היו רק חלק מן השיטות האכזריות שננקטו על מנת להעניש את העוברים על החוק המדיני או הדתי. עד להתפתחות ההומניזם במהלך המאה ה-17, השימוש בשיטות הענשה הכרוכות בסבל מכוון היה מקובל. עם תחילת עידן הנאורות התפתח הרעיון של זכויות אדם אוניברסליות, ובד בבד החלה לצבור תאוצה ההכרה בעינויים כאמצעי הראוי לגינוי. ההכרזה לכל באי העולם בדבר זכויות אדם, שאומצה על ידי העצרת הכללית של האו"ם בשנת 1948, היא מן העדויות החשובות ביותר להכרה בהכרחיות שבהוקעת העינויים מן החברה.
רקע היסטורי > ימי הביניים

בתי המשפט בימי הביניים התייחסו אל עינויים כאמצעי לגיטימי לקידום תהליך החקירה או הענשת פושעים. החוק בתקופה זו קבע כי מספיקה חצי הוכחה כלפי נאשם על מנת לגזור עליו עינויים. על פי רוב, העינויים בוצעו בסתר, בתוך צינוק תת-קרקעי. לעומת זאת, הוצאה להורג בעינויים בדרך כלל נעשתה באופן פומבי.
רקע היסטורי > העת החדשה

במהלך העת החדשה, עינויי מכשפות היו תופעה נפוצה. אנגליה היא דוגמה למדינה שבה מערכת המשפט לא אפשרה באופן עקרוני שימוש בעינויים. עם זאת היו מקרים חריגים שבהם נעשה שימוש באמצעי זה לקידום חקירה. בשנת 1631 פרסם פרידריך שפה ספר שהביע עמדה נחרצת נגד השימוש בעינויים לחקירה משפטית, הרקע לספר הוא חוויה עזה שתוארה בספרו:
דוכס בראונשווייג בגרמניה הזדעזע משיטותיהם של האינקוויזטורים בדוכסות שלו, וביקש משני מלומדים ישועים נודעים לפקח על החקירות. לאחר בדיקה מפורטת אמרו הישועים לדוכס: "האינקוויזיטורים עושים את חובתם. הם אוסרים רק אנשים שנחשדו בווידוי של מכשפות אחרות."
"בואו איתי אל חדר העינויים" הציע הדוכס. הכמרים הלכו אחריו למקום שבו אשה אומללה הייתה מתוחה על סד העינויים. "תנו לי לחקור אותה", הציע הדוכס. "אשה, את מכשפה שהודתה. אני חושד בשני אנשים אלו שהם מכשפים. מה את אומרת על כך? תליינים – עוד סיבוב של הסד."
"לא, לא!" זעקה האשה, "אתה צודק! ראיתי אותם פעמים רבות בשבתות. הם יכולים להפוך את עצמם לתיישים, זאבים וחיות אחרות".
"מה עוד את יודעת עליהם?" דרש הדוכס.
"כמה מכשפות ילדו ילדים שלהם. אשה אחת ילדה להם שמונה ילדים. לילדים יש ראשי קרפדות ורגלי עכבישים."
הדוכס פנה אל הישועים הנדהמים: "האם אשלח אותכם לעינויים עד שתודו, חברי?"
העינויים באנגליה בוטלו סביב שנת 1640. במהלך המאה ה-17 השימוש בעינויים תחת מעטה חוקי הצטמצם ברחבי אירופה. באותה תקופה אנשי רוח ואנשי ציבור החלו להביע בפומבי את התנגדותם לשימוש בעינויים. צ'זארה בקאריה, ג'ואן גריף והפילוסוף וולטר הן דוגמאות לאנשים שמחו באופן נחרץ נגד השימוש בשיטות ענישה אכזריות. בסוף המאה ה-18 ותחילת המאה ה-19 השימוש בעינויים החל בהדרגה לאבד את התוקף החוקי שלו ברחבי אירופה. שוודיה ופרוסיה היו המדינות האירופאיות הראשונות אשר הוציאו את העינויים מחוץ לחוק בשנים 1722 ו-1752 בהתאמה. דנמרק ביטלה את העינויים בשנת 1770, רוסיה ב-1774, אוסטריה ב-1776, צרפת ב-1780 והולנד ב-1798. שווייץ הוציאה את העינויים מחוץ לחוק במהלך המחצית הראשונה של המאה ה-19.
בימינו

פשעי המלחמה והפשעים נגד האנושות של מדינות הציר במהלך מלחמת העולם השנייה עיצבו את הרגישות של הציבור הרחב לגבי סוגיית זכויות האדם ובפרט לגבי השימוש בעינויים. במקביל לעליית מודעות הציבור הרחב לסוגיית זכויות האדם, השימוש בעינויים צבר בהדרגתיות מעמד של שיטת אכיפה הראויה לגינוי. לאור מציאות זו מדינות רבות סילקו את העינויים מן החוק. עם זאת, לצד מדינות אלה, ישנן מדינות אשר עדיין עושות שימוש בעינויים, חלקן בטענה שהפעלת אמצעי זה היא הכרחית במקרים מסוימים.
עינויים מתרחשים גם במדינות דמוקרטיות ליברליות, אף על פי שקיימות מספר אמנות בינלאומיות האוסרות על השימוש באמצעי זה (למשל אמנת האו"ם נגד עינויים ונגד יחס ועונשים אכזריים, בלתי אנושיים או משפילים). כך למשל בארצות הברית שנחשפים בה מקרים של התעללות ועינויים. אף על פי שהחוקה האמריקאית אוסרת אותם, בית המשפט העליון של ארצות הברית פסק שהחוקה אינה מחייבת את צבא ארצות הברית בפעילותו מחוץ למדינה, כגון במתקן המעצר בגואנטנמו. פסיקה זו נהפכה, בדעת רוב השופטים, בשנת 2008 (בפסק דין Boumediene נגד Bush), אולם בפועל בתי המשפט מיעטו לקבל עתירות של העצירים במתקן. המתקן בגואנטנמו מופעל על ידי השלטון האמריקאי ומשמש את הפנטגון וה-CIA בכליאתם של כמאתיים עצירים. על פעילותו של המתקן נמתחת ביקורת ציבורית רחבה, וזאת בשל השימוש שנעשה מצד החוקרים בשיטות עינויים. בשנת 2004 נחשפה רשימה של 20 שיטות עינויים שונות המונהגות במתקן. בשנת 2006 דווחו על התעללויות נוספות המתרחשות במתקן, ובשנת 2007 פורסם דו"ח בו עדויות מפורשות להפעלתם של עינויים חמורים במתקן. לאור הדיווחים השונים על הפרות החוק החמורות המתרחשות במתקן, החלה להתארגן מחאה נגד שיטת ההתנהלות של המתקן. בפברואר 2011 ארגון זכויות האדם "אמנסטי אינטרנשיונל" הגיש בקשה משווייץ לפתוח בחקירה פלילית נגד הנשיא ג'ורג' ווקר בוש ולעצור אותו. ב-12 באוקטובר 2011 הארגון הגיש בקשה דומה לקנדה. נכון להיום, המחנה ממשיך בפעילותו. כיום, ארגוני זכויות אדם כגון "אמנסטי אינטרנשיונל" פועלים במטרה לחשוף הפרות של זכויות אדם ולמנוע את הפעלת העינויים.
שיטות עינויים כאמצעי חקירה

לאורך ההיסטוריה נעשה שימוש בקשת רחבה של טכניקות עינויים, בדרגות חומרה ומורכבות שונות. השימוש בעינויים יכול לבוא לידי ביטוי דרך הפעלת לחץ פיזי ופסיכולוגי, לחוד, או לסירוגין. החזקת המעונה בתנוחות כואבות, חשיפתו לתנאי חום וקור ואונס הן מספר מצומצם מן הדרכים המגוונות שבאמצעותן מפעילים עינויים כלפי בני אדם. עינויים פסיכולוגיים הם בעלי הגדרה מעורפלת יותר מעינויים פיזיים, ולעיתים קשה לבצע הבחנה בינם לבין שיטת חקירה תקינה. העינוי הפסיכולוגי כולל הפעלת לחץ נפשי קיצוני תוך שימוש בלעג ארסי, קללות, איומים והפחדות. במסגרת העינוי חשוף המעונה ליחס משפיל, הגורם לו תחושת חוסר אונים קיצונית, דבר אשר עלול להוביל לטראומה.
שיטות הוצאה להורג בעינויים

הוצאה להורג בעינויים היא דרך נקמה אכזרית, שהייתה בשימוש בעבר. להלן מספר שיטות שהיו נפוצות:
גלגל שבירה: מתקן עינויים שנעשה בו שימוש בימי הביניים. במסגרת עינוי זה, גפיו של הקורבן מוקמו על שתי קורות עץ. לאחר מכן היו מכים על אחת הגפיים באזור שבין הקורות וכך שוברים את העצם. תהליך זה חזר על עצמו עבור כל אחת מהגפיים. לאחר מכן הגלגל הורם על מוט גבוה כך שהציפורים יוכלו לאכול אותו בעודו חי.
הרתחה למוות: קורבן העינויים נקשר על מנת למנוע ממנו אפשרות תנועה. לאחר מכן היו מכניסים אותו אל תוך כלי גדול ובו מים קרים. המים חוממו בהדרגתיות עד למותו של הקורבן. שיטה הריגה זו הייתה איטית ומלווה בייסורים רבים.
העלאה על המוקד: שיטת הוצאה להורג פומבית אשר במסגרתה הבעירו את הקורבנות (בעיקר נשים) בעודם חיים, מבלי שיכלו להימלט.
צליבה: הקורבן נקשר או ממוסמר לצלב עשוי מעץ, ומושאר בתנוחה זו עד מותו.
מעמדם המשפטי של עינויים

ב-10 בדצמבר 1948 התקבלה ההכרזה לכל באי עולם בדבר זכויות האדם על ידי העצרת הכללית של האו"ם. לפי ההכרזה, איש לא יעבור עינויים, עונש או יחס אכזריים, בלתי אנושיים או משפילים. מאז עוגן האיסור על עינויים במספר הסכמים בינלאומיים, כאשר העיקריים שבהם הם האמנה נגד עינויים ואמנות ז'נבה.
מעמדם המשפטי של עינויים > האמנה נגד עינויים

האמנה נגד עינויים (CAT) נכנסה לתוקפה ביוני 1987. בין סעיפיה:
סעיף 1: עינויים מוגדרים ככאב עז או סבל, כלומר קיימות רמות כאב וסבל שאינן חמורות דיין כדי להיחשב עינויים.
סעיף 2: לאמנה לא קיימות נסיבות יוצאות דופן מבחינת החובה לקיימה. כלומר מדינה שחתמה על האמנה ללא הסתייגות לא יכולה להשתמש בעינויים בשום מקרה בלי שהדבר ייחשב הפרת האמנה. בכל אופן, הסנקציה החמורה ביותר שיכולה להיות מוטלת על מדינה עקב הפרת האמנה היא רישום פומבי שהאמנה הופרה על ידה. במקרים יוצאי דופן רשויות של מדינה יכולות להגיע למסקנה שזהו סיכון שניתן לקבלו, בעיקר משום שההגדרה של 'עז' עשויה להתפרש באופנים שונים.
סעיף 16: כולל את ההתחייבות למנוע מעשים של יחס או עונש אכזרי, בלתי אנושי או משפיל, אבל רק בתחום שיפוטה. כלומר מדינה אינה מנועה מלאפשר טכניקות כפייה כאשר הן מבוצעות במקום שאינו בתחום שיפוטה.
כמחצית ממדינות העולם חברות באמנה. ישראל אשררה את האמנה ב-1991.
עינויים כאמצעי חקירה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה. תוכן דל, חסר פירוט אודות השיטות הידועות, האמצעים, המטרות והחסרונות.
עינויים מהווים אמצעי לחקירת בני אדם המסרבים למסור מידע הנמצא בידם ונחוץ לחוקריהם, בכך שהחוקר מאיים בעינויים או מבצע עינויים, ומפני שהנחקר אינו רוצה או אינו מסוגל לחוש סבל שכזה, הוא מוכן למסור פרטים שלא התכוון להגיד לפני העינויים.
עינויים כאמצעי חקירה > עינויים כאמצעי חקירה בישראל

השב"כ משתמש לעיתים בעינויים, במקרים שמוגדרים "פצצה מתקתקת", כלומר מצב שבידי הנחקר יש מידע שעשוי לסייע במניעת פיגוע שכבר הוחל בביצועו.
השימוש בעינויים על ידי השב"כ נידון בוועדת החקירה לעניין שיטות החקירה של השב"כ בנושא פעילות חבלנית עוינת בראשותו של השופט משה לנדוי, משנת 1987 (ועדת לנדוי). הוועדה שהוקמה בעקבות פרשת קצין צה"ל עיזאת נאפסו התירה בין השאר הפעלת שיטות חקירה הכוללות "מידה מתונה של לחץ פיזי" מתוך "הגנת הצורך". יותר מאוחר (1999) שלל בג"ץ אמצעים כגון טלטולים, שיטת חקירה באמצעות עינויים שהייתה נהוגה בשב"כ, שבה קושרים אדם לכיסא ומטלטלים אותו. בעקבות עתירות של הוועד הציבורי נגד עינויים בישראל, האגודה לזכויות האזרח, המוקד להגנת הפרט ועוד נגד מדינת ישראל, נפסק כי שיטה זו פסולה.
אחת הפרשות שבהן התגלה שימוש משטרתי בעינויים הייתה פרשת כנופיית מע"צ.
עינויים כאמצעי חקירה > עינויים כאמצעי חקירה בישראל > מחאה נגד שימוש בעינויים כאמצעי חקירה

הוועד הציבורי נגד עינויים בישראל הוקם בשנת 1990, כתגובה לשימוש בעינויים בחקירות על ידי כוחות הביטחון הישראליים. הקו האידאולוגי המנחה את הוועד הוא ההכרה בעובדה ששימוש בעינויים והתעללות אינם מתיישבים עם ערכי המוסר הבסיסי והשלטון הדמוקרטי. פעילותו של הוועד מוחלת על כל אוכלוסיית ישראל, ומטרתה למגר את השימוש בעינויים ובאלימות בלתי מוצדקת. מבחינה יישומית, עוסק הוועד בתיעוד עינויים, העברת סדנאות בנושא זכויות אדם, סיוע משפטי ופעולות נוספות. הישגו המרכזי של הוועד הוא בג"ץ העינויים (1999. במסגרת עתירה זו, הוועד מחה נגד שימוש בשיטות חקירה אלימות. בעקבות העתירה, בג"ץ שלל שימוש בשיטות אלימות כגון טלטולים, טכניקת חקירה שהייתה נפוצה בשב"כ.
בדצמבר 2015, במהלך חקירתם בשב"כ של חשודים בהצתת בית משפחת דוואבשה בדומא, אישר היועץ המשפטי לממשלה לראשונה הפעלת עינויים על פי נוהל "פצצה מתקתקת" כנגד יהודים. המהלך, שזכה בין היתר לתמיכת ראש הממשלה נתניהו והשרים יעלון ובנט, ספג ביקורת מצד אנשי ימין, רבנים, משפטנים, פעילי זכויות האדם, ואנשי בריאות הנפש הן בטענה שלא נשקפה סכנה מידית שבידי הנחקרים למנוע, הן משום שמדובר, בין השאר, בקטינים, והן משום שלטענתם הנוהל נועד רק כדי לפעול נגד פעילות המהווה סכנה לביטחון המדינה.
סאמר ערביד, שעמד בראש החולייה שביצעה את הפיגוע, נעצר ב-25 בספטמבר 2019 כשהוא בריא ושלם. למחרת הובהל ממגרש הרוסים לבית החולים הדסה הר הצופים במצב אנוש, עם חבלות בכל הגוף, שברים בצלעות, וחשד להתקף לב. מצבו התדרדר והוא איבד את ההכרה למשך שבועיים עד שהתאושש. נפתחה חקירת מח"ש בה נחקרו באזהרה חוקרי השב"כ שעינו את ערביד. ב-24 בינואר 2021 הודיע היועץ המשפטי לממשלה אביחי מנדלבליט על סגירת התיק בהיעדר תשתית ראייתית לביצוע עבירה.
דעת הקהל לגבי עינויים

בסקר שערך הבי.בי.סי. ב-2006 ב-25 מדינות שונות בעולם, 29% מהנשאלים הביעו תמיכה מסויגת בעינויים כאמצעי חקירה במקרים שבהם חיי אדם על הכף. במדינות כמו איטליה ואנגליה דעת הקהל נוטה יותר לאסור עינויים, בעוד שבסין, רוסיה, ועיראק הנשאלים נטו להסכים עם עינויים כאמצעי חקירה. בישראל 43% מהנשאלים תומכים בשימוש בעינויים כאמצעי חקירה במקרים של סכנה לחיי אדם (השיעור הגבוה ביותר מבין המדינות בסקר) בעוד 48% תומכים בחקיקה שתאסור עינויים. פילוח תוצאות הסקר בישראל מראה שרוב היהודים (כ-58%) תומכים בשימוש בעינויים ואילו הרוב המוחץ מבין המוסלמים מתנגד.
שיקום קורבנות עינויים

מטרת תהליך השיקום הוא להשיב לקורבן העינויים את תחושת הכבוד שנגזל ממנו ולהחזירו למסלול חייו הקודם במידת האפשר. על מנת לעשות זאת, יש צורך במתן טיפול רפואי, נפשי וחברתי על ידי אנשי מקצוע. הטיפול חייב לכלול התייחסות פיזית ופסיכולוגית כאחד, תוך התייחסות בצרכיו האישיים של המטופל. ארגונים שונים בעולם, ובמרכזם המועצה הבינלאומית לשיקום קורבנות עינויים (IRCT), פועלים על מנת לסייע במתן טיפול הולם לבני אדם אשר חוו התעללות. הפוליטיקאי האמריקאי ג'ון מקיין, עבר תהליך שיקום לאחר שנפל קורבן לעינויי השבי הווייטנאמי, במסגרת שירותו בצבא ארצות הברית בתקופת מלחמת וייטנאם. במהלך שיקומו הוא עבר תהליך ממושך של התאוששות מפצעיו, ובמקביל לכך למד במשך שנה ב-"National war college".
ראו גם

התעללות
הערות שוליים

↑  נא להתנהג בהתאם: 6 עונשים מההיסטוריה שיגרמו לכם להתכווץ מכאב
↑  Steven Pinker: The Better Angels Of Our Nature, p129-p146.
↑  צ'רצ'יל, היסטוריה של העמים דוברי האנגלית, כרך הולדת בריטניה, עברית אהרן אמיר, ע' 103
↑  בג"ץ 5100/94 הוועד הציבורי נגד עינויים בישראל נ' ממשלת ישראל, ניתן ב־6 בספטמבר 1999. פ"ד פד נג (4) 817 (1999)
↑  טובה צימוקי ויואב זיתון, חשודים יהודים בטרור נחקרו כ"פצצה מתקתקת", באתר ynet, 24 בדצמבר 2015
↑  רועי ינובסקי ואיתמר אייכנר, מפגיני הימין הקיצוני יידו אבנים ושברו עצמות לשוטרים: "משת"פים של השב"כ", באתר ynet, 22 בדצמבר 2015
↑  עוזי ברוך, הנהגת כוכב השחר: "נחצו הקווים האדומים", באתר ערוץ 7, 9 בדצמבר 2015
עידן יוסף, "התעללו בעצורים פיזית ונפשית", באתר News1 מחלקה ראשונה, 17 בדצמבר 2015
ניצן קידר וחגית רוזנבאום, מה קורה במרתפי השב"כ?, "בשבע", 17 בדצמבר 2015, עמ' 16
1 2  שלמה פיוטרקובסקי, "לעצור את העינויים – להקים וועדת חקירה", באתר ערוץ 7
1 2  עו"סים ופסיכולוגים נגד העינויים בשב"כ, באתר ערוץ 7
↑  בצלאל סמוטריץ', תג מחיר זה לא טרור. נקודה, באתר ערוץ 7, 12 בדצמבר 2015
↑   נטעאל בנדל, היועמ"ש סגר את התיק נגד חוקרי שב"כ שנחשדו בתקיפת הנאשם ברצח רינה שנרב, באתר הארץ, 24 בינואר 2021
↑  One-third support 'some torture'‎, באתר חדשות BBC,‏ 19 באוקטובר 2006
| --- | --- |
בקרת זהויות :  NLI: 987007541469805171  BnF: cb11934476s (data)  GND: 4017801-8  HDS: 009598  LCCN: sh85136190  LNB: 000059134  NARA: 10644608  NDL: 00562542  NKC: ph123064 
ציור משנת 1854 המציג שלל עינויים
שלט מחאה נגד שימוש בעינויים בישראל
סרבט ז'נבה

מועדון הכדורגל סרבט ז'נבה (בצרפתית: Servette FC) הוא מועדון כדורגל מן העיר ז'נבה שבשווייץ. נכון לעונת 2024/2025 המועדון משחק בליגת העל השווייצרית.
היסטוריה

המועדון נוסד בשנת 1890, כמועדון מוביל באזור הדובר צרפתית בשווייץ, כאשר זכה ב-17 אליפויות שווייץ וב-7 גביעים שווייצרים. סרבט ז'נבה זכתה גם בשנת 1908 בגביע הטורניר הבינלאומי של עיתונות הספורט, שהיה אחד מן תחרויות הכדורגל הבינלאומיות הראשונות במשחק. בשנת 1930, סרבט הייתה חלק מן הקבוצות שייסדו את גביע האומות, הטורניר שקדם לליגת האלופות של היום.
תחת אימונם המשותף של אומברטו ברבריס וקלוד אנדריי, המועדון זכה בכל התחרויות בהן השתתף בעונת 1978/1979, מלבד גביע אירופה למחזיקות גביע בו הודחו ברבע הגמר על ידי פורטונה דיסלדורף, הפיינליסטית של אותה השנה. סרבט ז'נבה, הייתה הקבוצה היחידה שנשארה בליגה הבכירה בשווייץ, מאז שנוסדה הליגה, עד שירדה לליגת המשנה בפעם הראשונה בתולדותיה.
בסוף עונת 2010/2011 עלתה הקבוצה לליגת העל השווייצרית.
בסוף עונת 2012/2013 סיימה הקבוצה במקום האחרון וירדה לליגה השווייצרית השנייה. שתי עונות מאוחר יותר בעונת 2014/2015 הקבוצה רשמה את ירידת הליגה השלישית בתולדותיה, כשירדה ליגה נוספת לליגה השווייצרית השלישית, אך לאחר עונה אחת בלבד, היא שבה לליגה השנייה.
בסיום עונת 2018/2019 זכתה הקבוצה באליפות הליגה השנייה בשווייץ ועלתה בחזרה לליגה הבכירה.
המועדון משחק באצטדיון סטאד דה ז'נב, אשר מכיל 30,084 מקומות ישיבה. האצטדיון נבנה בשנת 2003, ואירח במהלך טורניר יורו 2008 שלושה משחקים משלב הבתים.
פשיטת רגל

ב-4 בפברואר 2005, החברה העיקרית ששלטה במועדון הכריזה על פשיטת רגל. המועדון נקלע לחובות בסך של 10 מיליון פרנקים שווייצרים, ובנוסף שחקני הקבוצה לא קיבלו את משכורתם מאז חודש נובמבר 2004. בעקבות כך, המועדון הוכרח למכור את מרבית שחקניו ולשחרר מספר נוסף של שחקנים. כתוצאה מפשיטת הרגל, קבוצת הנוער של סרבט ז'נבה קיבלה את שם המועדון, והפכה להיות קבוצתו הרשמית בפועל, בעונת 2005/2006, הקבוצה הצעירה המחודשת של המועדון הצליחה להעפיל לליגה השווייצרית השנייה.
תארים

ליגת העל השווייצרית: (17):
1907, 1918, 1922, 1925, 1926, 1930, 1933, 1934, 1940, 1946, 1950, 1961, 1962, 1979, 1985, 1994, 1999
הגביע השווייצרי: (8):
1928, 1949, 1971, 1978, 1979, 1984, 2001, 2024
ליגה שנייה בשווייץ: (3):
2006, 2016, 2019
גביע הדלה אלפי: (4):
1973, 1975, 1976, 1979
גביע הליגה השווייצרית: (3):
1977, 1979, 1980
הטורניר הבינלאומי של עיתונות הספורט: (1):
1908
שחקנים מפורסמים

גרמניה קרל היינץ רומניגה
גרמניה אוליבר נויביל
ברזיל סוני אנדרסון
רומניה ויורל מולדובן
צרפת כריסטיאן קארמבו
שווייץ פיליפ סנדרוס
שווייץ אלכסנדר פריי
שווייץ לאופולד קילהולץ
בולגריה מרטין פטרוב
שווייץ מרקו פסקולו
מאמנים מפורסמים

הונגריה אוסטריה בלה גוטמן
הולנד רוד קרול
שווייץ אומברטו ברבריס
הסופר קאפ הגרמני

| --- | --- |

 ענף:  כדורגל
 תאריך ייסוד:  1987
 ארגון מפעיל:  התאחדות הכדורגל הגרמנית 
 מספר מתמודדים:  2
 מדינות משתתפות:  גרמניה גרמניה
 זוכה:  באייר לברקוזן (2024 - זכייה ראשונה)
 הכי הרבה זכיות:  באיירן מינכן (9 זכיות)
 אתר רשמי
 
גביע הסופר קאפ הגרמני לשנת 1992, בו זכתה קבוצת שטוטגרט
הסופר קאפ הגרמני (בגרמנית נקרא: DFL-Supercup) הוא משחק הסופר קאפ של הכדורגל הגרמני, שנערך לפני פתיחת עונת הכדורגל בגרמניה בין אלופת הבונדסליגה לזוכת הגביע הגרמני.
היסטוריה

בשנת 1997 הוחלף המפעל בטורניר גביע הליגה הגרמני, אך בשנת 2008 הוחזר המפעל באופן לא רשמי, עד שהוחזר באופן רשמי בשנת 2010.
מאז 2010, בניגוד לגביע הליגה הגרמני, אם קבוצה אחת זוכה בדאבל (ליגה וגביע), הקבוצה תשחק מול סגנית אלופת הבונדסליגה. המשחק לא ייכנס להארכה במקרה של תיקו לאחר 90 דקות, אלא המשחק יוכרע בדו-קרב פנדלים.
הזוכות > לפי שנים

| שנה | זוכה | שערים | תוצאה | שערים | סגנית |
| --- | --- | --- | --- | --- | --- |
| 1987 | באיירן מינכן | יורגן ווגמן (2) | 1-2 | מירוסלב אוקונסקי | המבורג |
| 1988 | ורדר ברמן | קרלהיינץ רידלה מנפרד בורגסמולר | 0-2 |  | איינטרכט פרנקפורט |
| 1989 | בורוסיה דורטמונד | גונטר ברייצקה (2) יורגן ווגמן אנדראס מולר | 3-4 | אלן מקינלי רולאן גרהאמר רדמילו מיחאלוביץ' | באיירן מינכן |
| 1990 | באיירן מינכן | שטפן רויטר יורגן קולר מנפרד בנדר תומאס שטרונץ | 1-4 | שטפן קונץ | פ.צ. קייזרסלאוטרן |
| 1991 | פ.צ. קייזרסלאוטרן | יורגן דגן (2) ברנהרד וינקלר | 1-3 | וינטון רופר | ורדר ברמן |
| 1992 | שטוטגרט | מאוריציו גאודינו גידו בוכוואלד לודוויג קוגל | 1-3 | מייקל קוך | הנובר 96 |
| 1993 | ורדר ברמן | ברנד הובש וינטון רופר | 2-2 (4-5)‏פ | אנדראס פישר אולף קירסטן | באייר לברקוזן |
| 1994 | ורדר ברמן | ולדימיר בסצ'סטניך מיכאל שולץ וינטון רופר | 1-3 (הארכה) | כריסטיאן נרלינגר | באיירן מינכן |
| 1995 | בורוסיה דורטמונד | ז'וליו סזאר | 0-1 |  | בורוסיה מנשנגלבך |
| 1996 | בורוסיה דורטמונד | אולף מארשל | 1-1 (3-4)‏פ | קרסטן וולטרס | פ.צ. קייזרסלאוטרן |
| 2010 | באיירן מינכן | תומאס מילר מירוסלב קלוזה | 0-2 |  | שאלקה 04 |
| 2011 | שאלקה 04 |  | 0-0 (3-4)‏פ |  | בורוסיה דורטמונד |
| 2012 | באיירן מינכן | מריו מנדז'וקיץ' תומאס מילר | 1-2 | רוברט לבנדובסקי | בורוסיה דורטמונד |
| 2013 | בורוסיה דורטמונד | מרקו רויס (2) דניאל ואן בויטן אילקאיי גונדואן | 2-4 | אריין רובן (2) | באיירן מינכן |
| 2014 | בורוסיה דורטמונד | הנריך מחיתריאן פייר-אמריק אובאמיינג | 0-2 |  | באיירן מינכן |
| 2015 | וולפסבורג | ניקלאס בנדטנר | 1-1 (4-5)‏פ | אריין רובן | באיירן מינכן |
| 2016 | באיירן מינכן | ארתורו וידאל תומאס מילר | 0-2 |  | בורוסיה דורטמונד |
| 2017 | באיירן מינכן | רוברט לבנדובסקי רומן בירקי (עצמי) | 2-2 (4-5)‏פ | כריסטיאן פוליסיק פייר-אמריק אובאמיינג | בורוסיה דורטמונד |
| 2018 | באיירן מינכן | רוברט לבנדובסקי (3) קינגסלי קומאן טיאגו אלקנטרה | 0-5 |  | איינטרכט פרנקפורט |
| 2019 | בורוסיה דורטמונד | פאקו אלקאסר ג'יידון סאנצ'ו | 0-2 |  | באיירן מינכן |
| 2020 | באיירן מינכן | קורנטן טוליסו תומאס מילר יוזואה קימיך | 2-3 | יוליאן בראנדט ארלינג הולאן | בורוסיה דורטמונד |
| 2021 | באיירן מינכן | רוברט לבנדובסקי (2) תומאס מילר | 1-3 | מרקו רויס | בורוסיה דורטמונד |
| 2022 | באיירן מינכן | ג'מאל מוסיאלה   סאדיו מאנה   בנז'מן פבאר   סרג' גנאברי   לירוי סאנה | 3-5 | מרסל הלסטנברג   כריסטופר אנקונקו   דומיניק סובוסלאי | ר.ב. לייפציג |
| 2023 | ר.ב. לייפציג | דני אולמו (3) | 3–0 |  | באיירן מינכן |
| 2024 | באייר לברקוזן | ויקטור בוניפייס   פטריק שיק | 2–2 (4–3) פ | אנזו מילוט   דניז אונדב | שטוטגרט |
דירוג הזוכות

| קבוצה | זכיות | סגנויות | שנים בהן זכתה | שנים כסגנית |
| --- | --- | --- | --- | --- |
| באיירן מינכן | 11  | 6  | 1987, 1990, 2010, 2012, 2016, 2017, 2018, 2020, 2021, 2022 | 1989, 1994, 2013, 2014, 2015, 2019, 2023 |
| בורוסיה דורטמונד | 6  | 6  | 1989, 1995, 1996, 2013, 2014, 2019 | 2011, 2012, 2016, 2017, 2020, 2021 |
| ורדר ברמן | 3  | 1‏  | 1988, 1993, 1994 | 1991 |
| פ.צ. קייזרסלאוטרן | 1‏  | 2‏  | 1991 | 1990, 1996 |
| שאלקה 04 | 1‏  | 1  | 2011 | 2010 |
| ר.ב. לייפציג | 1 | 1 | 2023 | 2022 |
| שטוטגרט | 1‏  | 0‏  | 1992 | 2024 |
| וולפסבורג | 1‏  | 0 | 2015 | ־ |
| באייר לברקוזן | 1 ‏ | 1 ‏ | 2024 | 1993 |
| איינטרכט פרנקפורט | 0‏  | 2‏  | ־ | 1988, 2018 |
| בורוסיה מנשנגלדבאך | 0‏  | 1‏  | ־ | 1995 |
| הנובר 96 | 0‏  | 1‏  | ־ | 1992 |
| המבורג | 0‏  | 1‏  | ־ | 1987 |
מלכי השערים

השחקנים המודגשים הם שחקנים פעילים בקבוצותיהן בגרמניה
| מס' | שחקן | קבוצה | שערים |
| --- | --- | --- | --- |
| 1 | פולין רוברט לבנדובסקי | בורוסיה דורטמונד באיירן מינכן | 7 |
| 2 | גרמניה תומאס מילר | באיירן מינכן | 5 |
| 3 | ספרד דני אולמו | ר.ב. לייפציג | 4 |
| 3 | ניו זילנד וינטון רופר | ורדר ברמן | 4 |
| 4 | הולנד אריין רובן | באיירן מינכן | 3 |
| 4 | גרמניה מרקו רויס | בורוסיה דורטמונד | 3 |
| 4 | גרמניה יורגן ווגמן | בורוסיה דורטמונד באיירן מינכן | 3 |
| 5 | גבון פייר-אמריק אובאמיינג | בורוסיה דורטמונד | 2 |
| 5 | גרמניה גונטר ברייצקה | בורוסיה דורטמונד | 2 |
| 5 | גרמניה יורגן דגן | פ.צ. קייזרסלאוטרן | 2 |
ייסנגריניה

| ייסנגריניה |
| --- | --- |
 איור אפשרי של ייסנגריניה
תקופה
תחילת המיוקן 20.43–15.97 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: טורפים
תת־סדרה:: דמויי כלב
משפחה:: כלבי דוב
סוג:: ייסנגריניה
מינים
 Ysengrinia americanus  Ysengrinia depereti  Ysengrinia geraniana  Ysengrinia tolosana
שם מדעי
 Ysengrinia ‏ליידי, 1853

איור של הגולגולת.
ייסנגריניה (שם מדעי: Ysengrinia) הוא סוג נכחד של טורף ממשפחת כלבי הדוב, אשר חי בתחילת המיוקן באירופה (שם התגלה בצרפת, ספרד וגרמניה), אמריקה הצפונית, בעיקר בנברסקה ואולי גם בדרום-מערב אפריקה בנמיביה. שרידים נוספים מיפן ומקזחסטן נחשבים לשייכים לסוגים קרובים.
הסוג הוגדר בשנת 1858 בידי החוקר האמריקאי ג'וזף ליידי. בסוג זה כלולים 4 מינים. שם הסוג נקרא על שם הדמות הספרותית של הזאב ייסנגרימוס (אנ') מהספר ריינארד השועל (אנ').
מאפיינים

יונק זה הגיע עד לממדים של דוב חום במשקל של 200 קילוגרם והוא הזכיר מעט דוב. עם זאת הוא היה קל יותר ובעל רגליים ארוכות מותאמות לריצה לטווח קצר. ייתכן שהנקבות היו נמוכות מהזכרים ב-30 סנטימטרים בערך. הייתה לו גולגולת קצרה וחסונה בעלת ניבים בולטים ורחבים שהיו יכולים לנגוס בעוצמה רבה ומאחוריהם היו שיניים טוחנות בעלות בסיס חזק, בייחוד בלסת התחתונה שהיו חזקות עוד יותר מהטוחנות העליונות.
הסוג היה טורף-על חזק ומאיים שיכל לטרוף את מרבית החיות במישורים, אם הוא ארב להם ממחבוא. ייתכן שהוא היה אוכל נבלות שהשתמש בלסתותיו החזקות לפצח עצמות.
במראהו הוא דמה לפסאודוקיון מאירואסיה ואמריקה הצפונית והוא השתייך לקבוצת יונקים טורפי על במשך המיוקן שהפיצו את עצמם לאורך היבשות בהצלחה. הוא כנראה עבר במשך המיוקן דרך גשר ברינגיה לאמריקה הצפונית, שם התפתח המין Ysengrinia americanus. ייתכן שסוג זה התפתח לסוגים גדולים יותר כמו האמפיקיון.